Ricardo Costa

Ricardo Miguel Moreira da Costa (s. 16. toukokuuta 1981 Vila Nova de Gaia, Porton piiri, Portugali) on portugalilainen jalkapalloilija ja jalkapallovalmentaja. Kesäkuusta 2025 lähtien hän on toiminut Feirensen päävalmentajana.
Costa oli pelipaikaltaan keskuspuolustaja. Hän pelasi vuonna 2020 päättyneellä ammattilaisurallaan kotimaansa lisäksi Saksan, Ranskan, Espanjan, Qatarin, Kreikan ja Sveitsin sarjoissa. Hän on Mestarien liigan voittaja, UEFA-cupin voittaja, nelinkertainen Portugalin-mestari sekä Saksan-mestari vuodelta 2009.
Costa pelasi Portugalin maajoukkueessa vuosina 2005–2014 yhteensä 22 ottelua. Hän kuului Portugalin joukkueeseen MM-kilpailuissa 2006, 2010 ja 2014 sekä EM-kilpailuissa 2012.
Ura pelaajana.
Costa on Boavistan kasvatti, josta hän siirtyi naapuriseura Porton reservijoukkueeseen vuonna 1999. Hän teki ensiesiintymisensä Porton edustusjoukkueessa vuonna 2002 kasvattajaseuraansa Boavistaa vastaan. Hän ei koskaan Portossa pelaamansa viiden kauden aikana onnistunut tekemään varsinaista läpimurtoaan, vaan jäi lähinnä joukkueessa pelanneiden Jorge Costan, Pedro Emanuelin, Pepen ja Bruno Alvesin varjoon. Costa voitti Portossa kaudella 2002–2003 UEFA-cupin ja kaudella 2003–2004 Mestarien liigan. Hän voitti Portossa myös neljä Portugalin mestaruutta, kaksi Portugalin cupia sekä Intercontinental Cupin.
Heinäkuussa 2007 Costa siirtyi saksalaisseura Wolfsburgiin. Heikohkon alkukauden jälkeen hän nousi lopulta joukkueen avauskokoonpanoon. Kaudella 2008–2009 Costa voitti Wolfsburgissa Saksan mestaruuden. Kesällä 2009 hänen piti siirtyä espanjalaiseen Real Zaragozaan, mutta siirto kuitenkin lopulta kariutui, kun osapuolet eivät päässeet sopimukseen siirron yksityiskohdista. Täten hän jäi Wolfsburgiin tulevaksi kaudeksi. 28. tammikuuta 2010 hän sai siirron ranskalaiseen Lilleen, huolimatta saadustaan peliajasta saksalaisseurassa. 
17. toukokuuta 2010 Lillen päädyttyä kauden päätteeksi lopulta neljännelle sijalle, Costa vaihtoi jälleen maisemaa siirtyessään tällä kertaa Valenciaan nelivuotisella sopimuksella. Costa pelasi Valenciassa neljän kauden aikana yhteensä 87 Primera Divisiónin ottelua, joissa hän teki seitsemän maalia. Mestarien liigassa hän pelasi Valencian paidassa yhteensä 13 ottelua ja teki niissä yhden maalin, ja Eurooppa-liigassa 14 ottelua, joissa hän teki kaksi maalia. 
Heinäkuussa 2014 Costan sopimus Valencian kanssa purettiin yhteisymmärryksessä ja hän siirtyi kaksivuotisella sopimuksella qatarilaisseura Al-Sailiyaan. Costan aika Qatarissa jäi vain puolen vuoden mittaiseksi ja 27. tammikuuta 2015 hän siirtyi Kreikan Superliigan PAOKiin. Hän pelasi PAOKissa kevätkaudella 2015 ja kaudella 2015–2016 yhteensä 26 Kreikan Superliigan ottelua. Eurooppa–liigassa hän pelasi syyskaudella 2015 neljä ottelua.
Costan sopimus PAOKin kanssa purettiin 1. helmikuuta 2016 ja hän siirtyi espanjalaisseura Granadaan. Kevätkaudella 2016 Costa pelasi 14 ottelua ja teki 30. huhtikuuta 2016 Primera Divisiónin ottelussa Las Palmasia vastaan Granadan 3–2-voittomaalin.
Heinäkuussa 2016 Costa siirtyi Granadasta sveitsiläiseen FC Luzerniin. Hän pelasi kaudella 2016–2017 Sveitsin Superliigassa 33 ottelua ja teki kauden ainoan maalinsa 20. marraskuuta 2016 FC Luganoa vastaan.
Costa siirtyi kesällä 2017 kotimaansa pääsarjan CD Tondelaan. Hän pelasi Tondelassa kahden kauden aikana 59 Primeira Ligan ottelua, joissa hän teki kolme maalia. Hän toimi kummallakin kaudella Tondelan kapteenina.
Kesällä 2019 Costa palasi kasvattajaseuraansa Boavistaan. Hän pelasi kaudella 2019–2020 Primeira Ligassa 31 ottelua ja teki maalin 7. helmikuuta 2020 ottelussa Paços de Ferreiraa vastaan. Kauden jälkeen hän lopetti uransa.
Maajoukkue.
Costa pelasi vuosina 1996–2004 useissa Portugalin nuorisomaajoukkueissa. Hän pelasi alle 16-vuotiaiden EM-kilpailuissa 1998, Portugalin mestaruuteen päättyneissä alle 18-vuotiaiden EM-kilpailuissa 1999, alle 21-vuotiaiden EM-kilpailuissa 2004, joissa Portugali saavutti pronssia, sekä kesäolympialaisissa 2004.
Costa nousi Portugalin maajoukkueeseen vuonna 2005 ja osallistui seuraavan vuoden 2006 MM-kilpailuihin, jotka pelattiin Saksassa. Hän pelasi kilpailuissa yhden ottelun pronssiottelussa isäntämaa Saksaa vastaan.
10. toukokuuta 2010 Portugalin maajoukkueluotsi Carlos Queiroz ilmoitti alustavan 24-henkisen miehistönsä vuoden 2010 MM-kilpailuihin, johon Costa kuului. Hänet valittiin myöhemmin myös lopulliseen turnausmiehistöön. MM-kilpailuissa 2010 Costa pelasi alkulohkon päätösottelussa Brasiliaa vastaan sekä neljännesvälieräottelussa Espanjaa vastaan, jossa hän sai punaisen kortin ottelun loppuminuuteilla.
Costa valittiin Portugalin joukkueeseen EM-kilpailuihin 2012, mutta ei saanut turnauksessa peliaikaa. MM-kilpailuissa 2014 Costa pelasi kahdessa ensimmäisessä alkulohko-ottelussa Saksaa ja Yhdysvaltoja vastaan Portugalin jäädessä turnauksessa pudotuspelien ulkopuolelle. Viimeiseksi jääneen maaottelunsa Costa pelasi 7. syyskuuta 2014 Albaniaa vastaan. 
Costa pelasi Portugalin maajoukkueessa yhteensä 22 ottelua. Ainoan maajoukkuemaalinsa hän teki 11. lokakuuta 2013 MM-karsintaottelussa Israelia vastaan.
Ura valmentajana.
Costan valmentajaura alkoi vuonna 2021 B-SADissa, jossa hän toimi apuvalmentajana kolmen kuukauden ajan. Vuosina 2021–2024 hän valmensi FC Porton juniorijoukkueita.
Heinäkuussa 2024 Costa aloitti georgialaisseura Dila Gorin päävalmentajana. Dila Gori sijoittui hänen alaisuudessaan Erovnuli Ligassa kolmanneksi kaudella 2024.
Kesäkuussa 2025 Costa siirtyi Portugalin Segunda Ligassa pelaavan CD Feirensen päävalmentajaksi.